KOMISIJAS REGULA (ES) 2021/590

(2021. gada 12. aprīlis),

ar ko attiecībā uz aklonifēna, boskalīda, govs piena, etofēnproksa, dzelzs pirofosfāta, L-cisteīna, lambda-cihalotrīna, maleīnhidrazīda, mefentriflukonazola, nātrija 5-nitrogvajakolāta, nātrija o-nitrofenolāta, nātrija p-nitrofenolāta un triklopira maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Aklonifēna, boskalīda, etofēnproksa, lambda-cihalotrīna, maleīnhidrazīda, mefentriflukonazola, nātrija 5-nitrogvajakolāta, nātrija o-nitrofenolāta, nātrija p-nitrofenolāta un triklopira maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Attiecībā uz dzelzs pirofosfātu, L-cisteīnu un govs pienu konkrēti MAL nav noteikti, un šīs vielas minētās regulas IV pielikumā nav iekļautas, tāpēc tām tiek piemērota minētās regulas 18. panta 1. punkta b) apakšpunktā noteiktā sākotnējā vērtība 0,01 mg/kg.

(2) Saistībā ar procedūru, kurā piešķir atļauju darbīgo vielu aklonifēnu saturoša augu aizsardzības līdzekļa izmantošanai uz dārzeņpipariem/papriku, zāļu tējām un garšvielām, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz boskalīdu, šāds pieteikums tika iesniegts attiecībā uz granātāboliem, medu un pārējiem biškopības produktiem pēc izmantošanas uz rapšu sēklām. Kas attiecas uz etofēnproksu, šāds pieteikums tika iesniegts attiecībā uz plūmēm. Kas attiecas uz lambda-cihalotrīnu, šāds pieteikums tika iesniegts attiecībā uz garšvielām no sēklām un augļiem. Kas attiecas uz maleīnhidrazīdu, šāds pieteikums tika iesniegts attiecībā uz cigoriņu saknēm. Kas attiecas uz mefentriflukonazolu, šāds pieteikums tika iesniegts attiecībā uz sēkleņiem, aprikozēm, ķiršiem, persikiem, plūmēm, vīnogām, kartupeļiem, cukurkukurūzu, kukurūzu, saulespuķu sēklām, rapšu sēklām un cukurbiešu saknēm. Kas attiecas uz nātrija 5-nitrogvajakolātu, nātrija o-nitrofenolātu un nātrija p-nitrofenolātu, šāds pieteikums tika iesniegts attiecībā uz vīnogām, zemenēm, avenēm, jāņogām un upenēm, kukurūzu, rīsiem, kviešiem un apiņiem. Kas attiecas uz triklopiru, šāds pieteikums tika iesniegts attiecībā uz kivi augļiem.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Tā minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(6) Kas attiecas uz visiem pieteikumiem, Iestāde secināja, ka visas prasības par datiem ir izpildītas un ka pieteikuma iesniedzēju pieprasītie MAL grozījumi patērētāju drošības ziņā ir pieņemami, pamatojoties uz patērētāju eksponētības novērtējumu, kas sagatavots par 27 konkrētām Eiropas patērētājām grupām. Iestāde ņēma vērā jaunākos datus par šo vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieņemamo diennakts devu vai akūto standartdevu.

(7) Attiecībā uz aklonifēnu pieteikuma iesniedzējs iesniedza arī informāciju, kura nebija pieejama laikā, kad tika veikta pārskatīšana saskaņā ar Regulas (EK) Nr. 396/2005 12. pantu. Minētā informācija attiecas uz atlieku noteikšanas izmēģinājumiem un analītiskajām metodēm.

(8) Attiecībā uz nātrija 5-nitrogvajakolātu, nātrija o-nitrofenolātu un nātrija p-nitrofenolātu pieteikuma iesniedzējs šādu informāciju iesniedza arī par analītiskajām metodēm.

(9) Kas attiecas uz boskalīdu, pieteikuma iesniedzējs atsauces standartu attiecībā uz 2-hlor-N-(4′-hlor-5-hidroksibifenil-2-il)nikotinamīdu darīja komerciāli pieejamu.

(10) Kas attiecas uz maleīnhidrazīdu, Iestāde novērtēja pieteikumu par MAL noteikšanu attiecībā uz burkāniem, ņemot vērā secinājumu par darbīgās vielas pesticīdu riska novērtējuma salīdzinošo izvērtējumu (3). Saskaņā ar spēkā esošajām ES pamatnostādnēm par MAL ekstrapolāciju ir lietderīgi attiecībā uz burkāniem noteikto MAL piemērot arī cigoriņu saknēm.

(11) Kas attiecas uz mefentriflukonazolu, Iestāde ieteica paaugstināt MAL attiecībā uz cūku aknām, liellopu nierēm un liellopu, aitu un kazu pienu pēc vielas izmantošanas uz barības vienībām.

(12) Saistībā ar darbīgās vielas dzelzs pirofosfāta apstiprināšanu pieteikums par MAL bija pievienots kopsavilkuma dokumentācijai saskaņā ar Eiropas Parlamenta un Padomes Regulas (EK) Nr. 1107/2009 (4) 8. panta 1. punkta g) apakšpunktu. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un par darbīgo vielu saturošu pesticīdu riska novērtējuma salīdzinošo izvērtējumu un sniedza secinājumu, ka ir lietderīgi dzelzs pirofosfātu iekļaut Regulas (EK) Nr. 396/2005 IV pielikumā (5).

(13) L-cisteīns un govs piens ir apstiprināti par pamatvielām attiecīgi ar Komisijas Īstenošanas regulu (ES) 2020/642 (6) un Komisijas Īstenošanas regulu (ES) 2020/1004 (7). Nav paredzams, ka minēto vielu lietošanas nosacījumi izraisīs tādu atlieku klātbūtni pārtikai vai barībai paredzētos produktos, kas varētu radīt risku patērētājam. Tāpēc minētās vielas ir lietderīgi iekļaut Regulas (EK) Nr. 396/2005 IV pielikumā.

(14) Balstoties uz Iestādes sniegtajiem pamatotajiem atzinumiem un secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(15) Tāpēc Regula (EK) Nr. 396/2005 būtu attiecīgi jāgroza.

(16) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 12. aprīlī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen. EFSA Journal 2020;18(5):6102.

Reasoned opinion on the modification of the existing maximum residue level for boscalid in honey. EFSA Journal 2019;17(11):5897.

Reasoned opinion on the modification of the existing maximum residue level for boscalid in pomegranates. EFSA Journal 2020;18(9):6236.

Reasoned opinion on the modification of the existing maximum residue level for etofenprox in plums. EFSA Journal 2020;18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices. EFSA Journal 2020;18(6):6110.

Reasoned opinion on the modification of the existing maximum residue levels for mefentrifluconazole in various crops. EFSA Journal 2020;18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds). EFSA Journal 2020;18(3):6060.

Reasoned opinion on the modification of the existing maximum residue level for triclopyr in kiwi. EFSA Journal 2020;18(7):6191.

(3) Conclusion on the peer review of the pesticide risk assessment of the active substance maleic hydrazide. EFSA Journal 2016;14(6):4492.

(4) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(5) Conclusion on the peer review of the pesticide risk assessment of the active substance ferric pyrophosphate. EFSA Journal 2020;18(1):5986.

(6) Komisijas Īstenošanas regula (ES) 2020/642 (2020. gada 12. maijs), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu L-cisteīnu un groza Komisijas Īstenošanas regulas (ES) Nr. 540/2011 pielikumu (OV L 150, 13.5.2020., 134. lpp.).

(7) Komisijas Īstenošanas regula (ES) 2020/1004 (2020. gada 9. jūlijs), ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū apstiprina pamatvielu govs pienu un groza Komisijas Īstenošanas regulas (ES) Nr. 540/2011 pielikumu (OV L 221, 10.7.2020., 133. lpp.).